title: Treoir Cur Chun Feidhme (AE) 2021/971 ón gCoimisiún an 16 Meitheamh 2021 lena leasaítear Iarscríbhinn I a ghabhann le Treoir 66/401/CEE ón gComhairle maidir le síol plandaí farae a mhargú, Iarscríbhinn I a ghabhann le Treoir 66/402/CEE ón gComhairle maidir le síol gránach a mhargú, Iarscríbhinn I a ghabhann le Treoir 2002/54/CE ón gComhairle maidir le síol biatais a mhargú, Iarscríbhinn I a ghabhann le Treoir 2002/55/CE ón gComhairle maidir le síol glasraí a mhargú agus Iarscríbhinn I a ghabhann le Treoir 2002/57/CE ón gComhairle maidir le síol plandaí ola agus plandaí snáithín a mhargú, a mhéid a bhaineann le húsáid teicnící bithcheimiceacha agus móilíneacha

text:
                  17.6.2021

                  GA

                  Iris Oifigiúil an Aontais Eorpaigh

                  L 214/62

         TREOIR CUR CHUN FEIDHME (AE) 2021/971 ÓN gCOIMISIÚN
         an 16 Meitheamh 2021
         lena leasaítear Iarscríbhinn I a ghabhann le Treoir 66/401/CEE ón gComhairle maidir le síol plandaí farae a mhargú, Iarscríbhinn I a ghabhann le Treoir 66/402/CEE ón gComhairle maidir le síol gránach a mhargú, Iarscríbhinn I a ghabhann le Treoir 2002/54/CE ón gComhairle maidir le síol biatais a mhargú, Iarscríbhinn I a ghabhann le Treoir 2002/55/CE ón gComhairle maidir le síol glasraí a mhargú agus Iarscríbhinn I a ghabhann le Treoir 2002/57/CE ón gComhairle maidir le síol plandaí ola agus plandaí snáithín a mhargú, a mhéid a bhaineann le húsáid teicnící bithcheimiceacha agus móilíneacha
         TÁ AN COIMISIÚN EORPACH,
         Ag féachaint don Chonradh ar Fheidhmiú an Aontais Eorpaigh,
         Ag féachaint do Threoir 66/401/CEE ón gComhairle an 14 Meitheamh 1966 maidir le síol plandaí farae a mhargú (1), agus go háirithe Airteagal 21a de,
         Ag féachaint do Threoir 66/402/CEE ón gComhairle an 14 Meitheamh 1966 maidir le síol gránach a mhargú (2), agus go háirithe Airteagal 21b de,
         Ag féachaint do Threoir 2002/54/CE ón gComhairle an 13 Meitheamh 2002 maidir le síol biatais a mhargú (3), agus go háirithe Airteagal 27 de,
         Ag féachaint do Threoir 2002/55/CE ón gComhairle an 13 Meitheamh 2002 maidir le síol glasraí a mhargú (4), agus go háirithe Airteagal 45 de,
         Ag féachaint do Threoir 2002/57/CE ón gComhairle an 13 Meitheamh 2002 maidir le síol plandaí ola agus plandaí snáithín a mhargú (5), agus go háirithe Airteagal 24 de,
         De bharr an mhéid seo a leanas:

                     (1)

                     I gcomhréir le Treoracha 66/401/CEE, 66/402/CEE, 2002/54/CE, 2002/55/CE agus 2002/57/CE, ní fhéadfar síol na speiceas faoi seach a mhargú san Aontas ach amháin má rinneadh é a scrúdú agus a dheimhniú go hoifigiúil nó faoi mhaoirseacht oifigiúil, i gcomhréir leis na rialacha maidir le deimhniúcháin i ndáil leis an tsíl réamhbhunúsach, an síl bhunúsach nó an tsíl dheimhnithe a ghiniúint.

                     (2)

                     I gcomhréir le Treoracha 66/401/CEE, 66/402/CEE, 2002/54/CE, 2002/55/CE agus 2002/57/CE, tá an scrúdú le haghaidh deimhniúcháin bunaithe ar bhreathnú leis an tsúil ar fheinitíopa an bhairr ar an láthair ag údarás deimhniúcháin gach Ballstáit nó faoina mhaoirseacht agus an rialú oifigiúil iar-aimseartha. Ní thagraítear go sainráite sna Treoracha thuasluaite, áfach, d’úsáid aon teicníc eile le haghaidh seiceáil ar an láthair ná seiceáil rialaithe iar-aimseartha i leith sainaitheantas cineáil i gcomhthéacs an deimhniúcháin, rud a d’fhéadfadh easpa soiléireachta a chruthú maidir lena chur chun feidhme.

                     (3)

                     Le teicnící bithcheimiceacha agus móilíneacha (“TBM”) is féidir faisnéis a léiriú maidir le struchtúr géiniteach orgánach beo. Le húsáid TBM, cuirtear ar chumas na n-údarás deimhniúcháin an cineál planda a shainaithint ar bhonn anailíse saotharlainne seachas ar bhreathnú leis an tsúil ar fheinitíopa na bplandaí ar an láthair.

                     (4)

                     Tá forbairt thapa á déanamh ar TBM i bpórú plandaí agus i dtástáil síolta agus tá méadú ag teacht ar an tábhacht a bhaineann lena n-úsáid in earnáil na síolta. Le Scéimeanna Síolta na hEagraíochta um Chomhar agus Fhorbairt Eacnamaíochta (ECFE) (6), leagtar síos nósanna imeachta, bearta agus teicnící chun gur féidir TBM a úsáid mar uirlis fhorlíontach le haghaidh iniúchtaí ar an láthair agus le haghaidh tástála ar dháileacht talún chóimheasa, i gcás ina bhfuil éiginnteacht ann maidir le sainaitheantas chineál an tsíl, chun críche scrúdú feinitíopach.

                     (5)

                     Agus é á chur san áireamh go n-éascaíonn úsáid TBM an anailís bhreise ar shíol agus ar phlandaí, is iomchuí Treoracha 66/401/CEE, 66/402/CEE, 2002/54/CE, 2002/55/CE agus 2002/57/CE a leasú chun úsáid TBM a cheadú go sainráite mar mhodh forlíontach chun sainaitheantas an chineáil atá i gceist a scrúdú, i gcás ina bhfuil éiginnteacht fós ann i ndiaidh iniúchtaí ar an láthair agus rialú oifigiúil iar-aimseartha. Tá sé sin riachtanach chun dlí an Aontais a oiriúnú d’fhorbairt an eolais eolaíoch agus theicniúil agus chun reachtaíocht an Aontais a ailíniú leis na caighdeáin idirnáisiúnta is infheidhme atá ionchorpraithe i Scéimeanna Síolta ECFE.

                     (6)

                     Níor cheart tagairt a dhéanamh i dTreoracha 66/401/CEE, 66/402/CEE, 2002/54/CE, 2002/55/CE agus 2002/57/CE ach do TBManna atá aitheanta ag an Aontas Idirnáisiúnta um Chosaint Cineálacha Nua Plandaí (UPOV), ag an Eagraíocht um Chomhar agus Forbairt Eacnamaíochta (ECFE) agus ag an gComhlachas Idirnáisiúnta um Thástáil Síolta (ISTA) chun a áirithiú go gcuirfear i bhfeidhm go comhsheasmhach córasach na TBManna sin i gcomhréir leis an bhfianaise eolaíoch agus theicniúil is nuashonraithe óir is iad na heagraíochtaí sin a shocraíonn na caighdeáin ábhartha TBM atá aitheanta go hoifigiúil i ndáil leis sin.

                     (7)

                     Dá bhrí sin, ba cheart na hIarscríbhinní ábhartha a ghabhann le Treoracha 66/401/CEE, 66/402/CEE, 2002/54/CE, 2002/55/CE agus 2002/57/CE a leasú dá réir sin, chun soiléireacht a áirithiú go bhféadfar TBM a úsáid freisin i gcás ina bhfuil éiginnteacht fós ann maidir le sainaitheantas chineáil an tsíl.

                     (8)

                     Tá na bearta dá bhforáiltear sa Treoir seo i gcomhréir leis an tuairim ón mBuanchoiste um Plandaí, Ainmhithe, Bia agus Beatha,

               TAR ÉIS AN TREOIR SEO A GHLACADH:

            Airteagal 1
            Leasuithe ar Threoracha 66/401/CEE, 66/402/CEE, 2002/54/CE, 2002/55/CE agus 2002/57/CE
            Leasaítear Treoracha 66/401/CEE, 66/402/CEE, 2002/54/CE, 2002/55/CE agus 2002/57/CE mar a leanas:

                        (1)

                        Leasaítear Iarscríbhinn I a ghabhann le Treoir 66/401/CEE i gcomhréir le Cuid A den Iarscríbhinn a ghabhann leis an Treoir seo;

                        (2)

                        Leasaítear Iarscríbhinn I a ghabhann le Treoir 66/402/CEE i gcomhréir le Cuid B den Iarscríbhinn a ghabhann leis an Treoir seo;

                        (3)

                        Leasaítear Iarscríbhinn I a ghabhann le Treoir 2002/54/CE i gcomhréir le Cuid C den Iarscríbhinn a ghabhann leis an Treoir seo;

                        (4)

                        Leasaítear Iarscríbhinn I a ghabhann le Treoir 2002/55/CE i gcomhréir le Cuid D den Iarscríbhinn a ghabhann leis an Treoir seo;

                        (5)

                        Leasaítear Iarscríbhinn I a ghabhann le Treoir 2002/57/CE i gcomhréir le Cuid E den Iarscríbhinn a ghabhann leis an Treoir seo.

            Airteagal 2
            Trasuí

               1.   Na dlíthe, na rialacháin agus na forálacha riaracháin is gá chun an Treoir seo a chomhlíonadh, déanfaidh na Ballstáit iad a ghlacadh agus a fhoilsiú faoin 31 Lúnasa 2022 ar a dhéanaí. Cuirfidh siad téacs na bhforálacha sin in iúl don Choimisiún láithreach.
               Cuirfidh siad na forálacha sin i bhfeidhm ón 1 Meán Fómhair 2022.
               Nuair a ghlacfaidh na Ballstáit na forálacha sin, beidh tagairt iontu don Treoir seo nó beidh tagairt den sórt sin ag gabháil leo tráth a bhfoilsithe oifigiúil. Is iad na Ballstáit a chinnfidh an bealach le tagairt den sórt sin a dhéanamh.

               2.   Déanfaidh na Ballstáit téacs phríomhfhorálacha an dlí náisiúnta a ghlacfaidh siad sa réimse a chumhdaítear leis an Treoir seo a chur in iúl don Choimisiún.

            Airteagal 3
            Teacht i bhfeidhm
            Tiocfaidh an Treoir seo i bhfeidhm an fichiú lá tar éis lá a foilsithe in Iris Oifigiúil an Aontais Eorpaigh.

            Airteagal 4
            Seolaithe
            Is chuig na Ballstáit a dhírítear an Treoir seo.

            Arna dhéanamh sa Bhruiséil, 16 Meitheamh 2021.

                  Thar ceann an Choimisiúin

                  An tUachtarán

               Ursula VON DER LEYEN

            (1)  IO 125, 11.7.1966, lch. 2298.

            (2)  IO 125, 11.7.1966, lch. 2309.

            (3)  IO L 193, 20.7.2002, lch. 12.

            (4)  IO L 193, 20.7.2002, lch. 33.

            (5)  IO L 193, 20.7.2002, lch. 74.

            (6)  Scéimeanna Síolta ECFE; Rialacha agus Rialachán 2021, Rialacha Coiteanna agus Rialachán 7.4.5, lch. 3, https://www.oecd.org/agriculture/seeds/documents/oecd-seed-schemes-rules-and-regulations.pdf, agus Scéimeanna Síolta ECFE; Guidelines for control plot tests and field inspection for seed crops, July 2019., Part III, p. 31 (Treoirlínte le haghaidh tástála ar dháileacht talún chóimheasa agus le haghaidh iniúchadh ar an láthair maidir le barr síl, Iúil 2019., Cuid III, lch. 31), https://www.oecd.org/agriculture/seeds/documents/guidelines-control-plot-and-field-inspection.pdf

            IARSCRÍBHINN
            Leasuithe ar Threoracha 66/401/CEE, 66/402/CEE, 2002/54/CE, 2002/55/CE agus 2002/57/CE, dá dtagraítear in Airteagal 1
            CUID A

               Leasú ar Iarscríbhinn I a ghabhann le Treoir 66/401/CEE

            In Iarscríbhinn I a ghabhann le Treoir 66/401/CEE, cuirtear isteach an pointe 7 seo a leanas:

                        “7.

                        Tar éis chur chun feidhme phointí 4 agus 6, i gcás ina bhfuil éiginnteacht ann i gcónaí maidir le sainaitheantas chineáil an tsíl, féadfaidh an t-údarás deimhniúcháin úsáid a bhaint as teicníc bhithcheimiceach nó mhóilíneach a aithnítear go hidirnáisiúnta agus is féidir a atáirgeadh, i gcomhréir leis na caighdeáin idirnáisiúnta is infheidhme, chun an sainaitheantas sin a scrúdú.”

                  CUID B

               Leasú ar Iarscríbhinn I a ghabhann le Treoir 66/402/CEE

            In Iarscríbhinn I a ghabhann le Treoir 66/402/CEE, cuirtear isteach an pointe 8 seo a leanas:

                        “8.

                        Tar éis chur chun feidhme phointí 3 agus 7, i gcás ina bhfuil éiginnteacht ann i gcónaí maidir le sainaitheantas chineáil an tsíl, féadfaidh an t-údarás deimhniúcháin úsáid a bhaint as teicníc bhithcheimiceach nó mhóilíneach a aithnítear go hidirnáisiúnta agus is féidir a atáirgeadh, i gcomhréir leis na caighdeáin idirnáisiúnta is infheidhme, chun an sainaitheantas sin a scrúdú.”

                  CUID C

               Leasú ar Iarscríbhinn I a ghabhann le Treoir 2002/54/CE

            I gcuid A. Barr d’Iarscríbhinn I a ghabhann le Treoir 2002/54/CE, cuirtear isteach an pointe 5a seo a leanas idir pointí 5 agus 6:

                        “5a.

                        Tar éis chur chun feidhme phointí 2 agus 5, i gcás ina bhfuil éiginnteacht ann i gcónaí maidir le sainaitheantas chineáil an tsíl, féadfaidh an t-údarás deimhniúcháin úsáid a bhaint as teicníc bhithcheimiceach nó mhóilíneach a aithnítear go hidirnáisiúnta agus is féidir a atáirgeadh, i gcomhréir leis na caighdeáin idirnáisiúnta is infheidhme, chun an sainaitheantas sin a scrúdú.”

                  CUID D

               Leasú ar Iarscríbhinn I a ghabhann le Treoir 2002/55/CE

            In Iarscríbhinn I a ghabhann le Treoir 2002/55/CE, cuirtear isteach an pointe 3a seo a leanas idir pointí 3 agus 4:

                        “3a.

                        Tar éis chur chun feidhme phointí 1, 2 agus 3, i gcás ina bhfuil éiginnteacht ann i gcónaí maidir le sainaitheantas chineáil an tsíl, féadfaidh an t-údarás deimhniúcháin úsáid a bhaint as teicníc bhithcheimiceach nó mhóilíneach a aithnítear go hidirnáisiúnta agus is féidir a atáirgeadh, i gcomhréir leis na caighdeáin idirnáisiúnta is infheidhme, chun an sainaitheantas sin a scrúdú.”

                  CUID E

               Leasú ar Iarscríbhinn I a ghabhann le Treoir 2002/57/CE

            In Iarscríbhinn I a ghabhann le Treoir 2002/57/CE, cuirtear isteach an pointe 3a seo a leanas idir pointí 3 agus 4:

                        “3a.

                        Tar éis chur chun feidhme phointí 1 agus 3, i gcás ina bhfuil éiginnteacht ann i gcónaí maidir le sainaitheantas chineáil an tsíl, féadfaidh an t-údarás deimhniúcháin úsáid a bhaint as teicníc bhithcheimiceach nó mhóilíneach a aithnítear go hidirnáisiúnta agus is féidir a atáirgeadh, i gcomhréir leis na caighdeáin idirnáisiúnta is infheidhme, chun an sainaitheantas sin a scrúdú.”


title: Treoir (AE) 2022/211 ó Pharlaimint na hEorpa agus ón gComhairle an 16 Feabhra 2022 lena leasaítear Cinneadh Réime 2002/465/CGB ón gComhairle, a mhéid a bhaineann lena ailíniú le rialacha an Aontais maidir le sonraí pearsanta a chosaint

text:
                  18.2.2022

                  GA

                  Iris Oifigiúil an Aontais Eorpaigh

                  L 37/1

         TREOIR (AE) 2022/211 Ó PHARLAIMINT NA hEORPA AGUS ÓN gCOMHAIRLE
         an 16 Feabhra 2022
         lena leasaítear Cinneadh Réime 2002/465/CGB ón gComhairle, a mhéid a bhaineann lena ailíniú le rialacha an Aontais maidir le sonraí pearsanta a chosaint
         TÁ PARLAIMINT NA hEORPA AGUS COMHAIRLE AN AONTAIS EORPAIGH,
         Ag féachaint don Chonradh ar Fheidhmiú an Aontais Eorpaigh, agus go háirithe Airteagal 16(2) de,
         Ag féachaint don togra ón gCoimisiún Eorpach,
         Tar éis dóibh an dréachtghníomh reachtach a chur chuig na parlaimintí náisiúnta,
         Ag gníomhú dóibh i gcomhréir leis an ngnáthnós imeachta reachtach (1),
         De bharr an mhéid seo a leanas:

                     (1)

                     De bhun Airteagal 62(6) de Threoir (AE) 2016/680 ó Pharlaimint na hEorpa agus ón gComhairle (2), tá an Coimisiún le hathbhreithniú a dhéanamh ar ghníomhartha dlí arna nglacadh ag an Aontas, seachas an Treoir sin, lena rialaítear próiseáil sonraí pearsanta ag na húdaráis inniúla chun na gcríoch a leagtar amach in Airteagal 1(1) den Treoir sin. Is é is cuspóir an athbhreithnithe sin measúnú a dhéanamh ar an ngá atá leis na gníomhartha dlí sin a ailíniú leis an Treoir sin agus chun na tograí is gá a dhéanamh, i gcás inarb iomchuí, chun iad a leasú d’fhonn cur chuige comhsheasmhach a áirithiú maidir le sonraí pearsanta a chosaint faoi raon feidhme na Treorach sin. De thoradh an athbhreithnithe sin, rinneadh Cinneadh Réime 2002/465/CGB ón gComhairle (3) a shainaithint mar cheann de na gníomhartha dlí atá le leasú.

                     (2)

                     Is é atá i gceist le próiseáil sonraí pearsanta faoi Chinneadh Réime 2002/465/CBG faisnéis ábhartha a phróiseáil, a mhalartú agus a úsáid ina dhiaidh sin chun na gcríoch a leagtar amach in Airteagal 82 den Chonradh ar Fheidhmiú an Aontais Eorpaigh (CFAE). Ar mhaithe le comhsheasmhacht agus cosaint éifeachtach sonraí pearsanta, ba cheart Treoir (AE) 2016/680 a chomhlíonadh le próiseáil sonraí pearsanta faoi Chinneadh Réime 2002/465/CGB. Ba cheart é a bheith indéanta sonraí pearsanta atá san fhaisnéis a fhaigheann foireann chomhpháirteach um imscrúdú go dleathach a phróiseáil chun críoch eile seachas na críocha sin ar chucu a cuireadh an fhoireann ar bun, amhail nósanna imeachta coiriúla ina dhiaidh sin nó nósanna imeachta gaolmhara riaracháin nó sibhialta nó grinnscrúdú parlaiminteach, i gcomhréir leis na coinníollacha a leagtar síos i dTreoir (AE) 2016/680 agus ar an mbonn sin amháin. Níor cheart próiseáil sonraí pearsanta den sórt sin a dhéanamh ach amháin i gcomhréir leis na coinníollacha a leagtar síos i dTreoir (AE) 2016/680, lena n-áirítear go ndéanfar í i gcomhréir le dlí an Aontais nó dlí Ballstáit agus ba cheart an phróiseáil sin a bheith riachtanach agus comhréireach lena cuspóir.

                     (3)

                     I gcomhréir le hAirteagal 6a de Phrótacal Uimh. 21 maidir le seasamh na Ríochta Aontaithe agus na hÉireann i dtaca leis an limistéar saoirse, slándála agus ceartais, atá i gceangal leis an gConradh ar an Aontas Eorpach (CAE) agus le CFAE, tá Éire faoi cheangal ag Cinneadh Réime 2002/465/CGB agus, dá bhrí sin, tá sí rannpháirteach i nglacadh na Treorach seo.

                     (4)

                     I gcomhréir le hAirteagail 1, 2 agus 2a de Phrótacal Uimh. 22 maidir le seasamh na Danmhairge, atá i gceangal le CAE agus le CFAE, níl an Danmhairg rannpháirteach i nglacadh na Treorach seo agus níl sí faoi cheangal aici ná faoi réir a cur i bhfeidhm.

                     (5)

                     Chuathas i gcomhairle leis an Maoirseoir Eorpach ar Chosaint Sonraí i gcomhréir le hAirteagal 42(1) de Rialachán (AE) 2018/1725 ó Pharlaimint na hEorpa agus ón gComhairle (4) agus thug an Maoirseoir tuairim an 10 Márta 2021.

                     (6)

                     Ba cheart, dá bhrí sin, Cinneadh Réime 2002/465/CGB a leasú dá réir sin,

               TAR ÉIS AN TREOIR SEO A GHLACADH:

            Airteagal 1
            Leasú ar Chinneadh Réime 2002/465/CGB
            In Airteagal 1(10) de Chinneadh Réime 2002/465/CGB, cuirtear an fhomhír seo a leanas leis:

               “A mhéid atá sonraí pearsanta san áireamh san fhaisnéis a úsáidtear chun na gcríoch dá dtagraítear sa chéad fhomhír, pointí (b), (c) agus (d), ní dhéanfar í a phróiseáil ach amháin i gcomhréir le Treoir (AE) 2016/680 ó Pharlaimint na hEorpa agus ón gComhairle (*), agus go háirithe Airteagal 4(2) agus Airteagal 9(1) agus (3) de.

            Airteagal 2
            Trasuí

               1.   Na forálacha reachtaíochta, rialúcháin agus riaracháin is gá chun an Treoir seo a chomhlíonadh, déanfaidh na Ballstáit iad a thabhairt i bhfeidhm faoin 11 Márta 2023. Cuirfidh siad an Coimisiún ar an eolas faoin méid sin láithreach.
               Nuair a ghlacfaidh na Ballstáit na bearta sin, beidh tagairt iontu don Treoir seo nó beidh tagairt den sórt sin ag gabháil leo tráth a bhfoilsithe oifigiúil. Leagfaidh na Ballstáit síos an bealach a ndéanfar tagairt den sórt sin.

               2.   Déanfaidh na Ballstáit téacs bhearta an dlí náisiúnta a ghlacfaidh siad sa réimse a chumhdaítear leis an Treoir seo a chur in iúl don Choimisiún.

            Airteagal 3
            Teacht i bhfeidhm
            Tiocfaidh an Treoir seo i bhfeidhm an fichiú lá tar éis lá a foilsithe in Iris Oifigiúil an Aontais Eorpaigh.

            Airteagal 4
            Seolaithe
            Is chuig na Ballstáit a dhírítear an Treoir seo, i gcomhréir leis na Conarthaí.

            Arna déanamh in Strasbourg, 16 Feabhra 2022.

                  Thar ceann Pharlaimint na hEorpa

                  An tUachtarán

               R. METSOLA

                  Thar ceann na Comhairle

                  An tUachtarán

               C. BEAUNE

            (1)  Seasamh ó Pharlaimint na hEorpa an 14 Nollaig 2021 (nár foilsíodh fós san Iris Oifigiúil) agus cinneadh ón gComhairle an 25 Eanáir 2022.

            (2)  Treoir (AE) 2016/680 ó Pharlaimint na hEorpa agus ón gComhairle an 27 Aibreán 2016 maidir le daoine nádúrtha a chosaint i ndáil le próiseáil sonraí pearsanta ag údaráis inniúla chun cionta coiriúla a chosc, a imscrúdú, a bhrath nó a ionchúiseamh nó chun pionóis choiriúla a fhorghníomhú, agus maidir le saorghluaiseacht sonraí den sórt sin, agus lena n-aisghairtear Cinneadh Réime 2008/977/CGB ón gComhairle (IO L 119, 4.5.2016, lch. 89).

            (3)  Cinneadh Réime 2002/465/CGB ón gComhairle an 13 Meitheamh 2002 maidir le foirne comhpháirteacha um imscrúdú (IO L 162, 20.6.2002, lch. 1).

            (4)  Rialachán (AE) 2018/1725 ó Pharlaimint na hEorpa agus ón gComhairle an 23 Deireadh Fómhair 2018 maidir le daoine nádúrtha a chosaint i ndáil le sonraí pearsanta a phróiseáil ag institiúidí, comhlachtaí, oifigí agus gníomhaireachtaí an Aontais agus maidir le saorghluaiseacht sonraí den sórt sin, agus lena n-aisghairtear Rialachán (CE) Uimh. 45/2001 agus Cinneadh Uimh. 1247/2002/CE (IO L 295, 21.11.2018, lch. 39).


title: Treoir (AE) 2020/2020 ón gComhairle an 7 Nollaig 2020 lena leasaítear Treoir 2006/112/CE ón gComhairle a mhéid a bhaineann le bearta sealadacha i ndáil le cáin bhreisluacha is infheidhme i leith soláthar vacsaíní COVID-19 agus feistí leighis diagnóiseacha in vitro mar fhreagairt ar phaindéim COVID-19

text:
                  11.12.2020

                  GA

                  Iris Oifigiúil an Aontais Eorpaigh

                  L 419/1

         TREOIR (AE) 2020/2020 ÓN gCOMHAIRLE
         an 7 Nollaig 2020
         lena leasaítear Treoir 2006/112/CE ón gComhairle a mhéid a bhaineann le bearta sealadacha i ndáil le cáin bhreisluacha is infheidhme i leith soláthar vacsaíní COVID-19 agus feistí leighis diagnóiseacha in vitro mar fhreagairt ar phaindéim COVID-19
         TÁ COMHAIRLE AN AONTAIS EORPAIGH,
         Ag féachaint don Chonradh ar Fheidhmiú an Aontais Eorpaigh, agus go háirithe Airteagal 113 de,
         Ag féachaint don togra ón gCoimisiún Eorpach,
         Tar éis dóibh an dréachtghníomh reachtach a chur chuig na parlaimintí náisiúnta,
         Ag féachaint don tuairim ó Pharlaimint na hEorpa (1),
         Ag féachaint don tuairim ó Choiste Eacnamaíoch agus Sóisialta na hEorpa (2),
         Ag gníomhú di i gcomhréir le nós imeachta reachtach speisialta,
         De bharr an mhéid seo a leanas:

                     (1)

                     An 30 Eanáir 2020, dhearbhaigh an Eagraíocht Dhomhanda Sláinte (EDS) gur “éigeandáil sláinte poiblí arb ábhar imní é ar an leibhéal idirnáisiúnta” ráig COVID-19 agus, an 11 Márta 2020, shainigh sí mar phaindéim í.

                     (2)

                     Chuaigh an tAontas i gcomhpháirtíocht le EDS agus le grúpa gníomhaithe domhanda mar chuid den iarracht dul i ngleic leis an bpaindéim tríd an dlúthpháirtíocht dhomhanda, iarracht nach bhfacthas a leithéid riamh. Is é is aidhm don iarracht sin tacú le forbairt agus dáileadh cothromasach na bhfeistí leighis diagnóiseacha in vitro, na gcóracha leighis agus na vacsaíní atá ag teastáil chun COVID-19 a rialú agus a chomhrac.

                     (3)

                     I bhfianaise an mhéadaithe scáfair ar líon na gcásanna COVID-19 sna Ballstáit, ina theachtaireacht an 17 Meitheamh 2020, mhol an Coimisiún straitéis AE le haghaidh vacsaíní COVID-19. Is é is aidhm don straitéis sin dlús a chur le forbairt agus le monarú vacsaíní in aghaidh an víris agus lena gcur ar fáil chun cuidiú le daoine a chosaint san Aontas. Cé gurb é vacsaín éifeachtach shábháilte in aghaidh COVID-19 an réiteach is dóichí a bheidh ina réiteach buan ar an bpaindéim, tá an tástáil fíor-riachtanach chun smacht a choinneáil ar an bpaindéim.

                     (4)

                     I réimse na cánach breisluacha (CBL), ghlac an Coimisiún bearta eisceachtúla chun cuidiú leo siúd atá buailte leis an bpaindéim. An 3 Aibreán 2020, ghlac an Coimisiún Cinneadh (AE) 2020/491 (3) lena gcumasaítear do na Ballstáit na hearraí riachtanacha atá ag teastáil chun éifeachtaí ráig COVID-19 a chomhrac, lena n-áirítear feistí leighis diagnóiseacha in vitro COVID-19, a dhíolmhú go sealadach ó CBL agus dleachtanna allmhairiúcháin. Leis an gCinneadh sin áfach, ní chumhdaítear ach an t-allmhairiú, agus ní chumhdaítear soláthairtí laistigh den Chomhphobal ná soláthairtí intíre leis.

                     (5)

                     Tá uirlisí i dTreoir 2006/112/CE ón gComhairle (4) lena ligtear do na Ballstáit an costas a bhaineann le vacsaíniú in aghaidh COVID-19 agus tástáil ina leith, a mhaolú go páirteach, go sonrach trí dhíolúine ó CBL gan in-asbhainteacht maidir le cúram ospidéil agus leighis agus ráta laghdaithe CBL atá ar fáil le haghaidh vacsaíní. Faoin Treoir sin, áfach, ní ligtear do na Ballstáit ráta laghdaithe CBL a chur i bhfeidhm ar sholáthar feistí leighis diagnóiseacha in vitro COVID-19 ná seirbhísí a bhfuil dlúthnasc acu leis na feistí sin. Ní ligtear do na Ballstáit leis ach oiread díolúine a dheonú lena ngabhann in-asbhainteacht CBL arna íoc ag an gcéim roimhe sin i ndáil le soláthar vacsaíní COVID-19 agus feistí leighis diagnóiseacha in vitro COVID-19 ná seirbhísí a bhfuil dlúthnasc acu leis na vacsaíní agus na feistí sin.

                     (6)

                     In 2018, thíolaic an Coimisiún togra chun leasú a dhéanamh ar Threoir 2006/112/CE a mhéid a bhaineann le rátaí CBL (“togra 2018”). Dá nglacfadh an Chomhairle é ligfí do na Ballstáit, i measc rudaí eile, faoi choinníollacha áirithe, ráta CBL laghdaithe a chur i bhfeidhm, ar sholáthar feistí leighis diagnóiseacha in vitro COVID-19 agus seirbhísí a bhfuil dlúthnasc acu leis na feistí sin chomh maith. Ina theannta sin, le togra 2018, ligfí do na Ballstáit, faoi choinníollacha áirithe, díolúine a dheonú lena ngabhfadh in-asbhainteacht CBL arna íoc ag an gcéim roimhe sin i leith soláthar vacsaíní COVID-19 agus feistí leighis diagnóiseacha in vitro COVID-19 agus seirbhísí a bhfuil dlúthnasc acu leis na vacsaíní agus na feistí sin. Faoi thogra 2018, ligfí do na Ballstáit na rátaí sin a chur i bhfeidhm, más don tomhaltóir deiridh amháin a thairbhíonn an soláthar sin agus má shaothraítear cuspóir leasa ghinearálta leis.

                     (7)

                     Ó glacadh togra 2018 atá fós ar feitheamh os comhair na Comhairle, áfach, is gá gníomhú láithreach chun Treoir 2006/112/CE a oiriúnú do na himthosca eisceachtúla arbh í paindéim COVID-19 is cúis leo. Is é is aidhm do ghníomhaíocht den sórt sin a áirithiú go n-éireoidh soláthar vacsaíní COVID-19 agus feistí leighis diagnóiseacha in vitro COVID-19 chomh maith leis na seirbhísí a bhfuil dlúthnasc acu leis na vacsaíní agus na feistí sin níos inacmhainne san Aontas a luaithe is féidir.

                     (8)

                     Chuige sin, ba cheart ligean do na Ballstáit ráta laghdaithe CBL a chur i bhfeidhm ar sholáthar feistí leighis diagnóiseacha in vitro COVID-19 seirbhísí a bhfuil dlúthnasc acu leis na feistí sin, nó díolúine a dheonú lena ngabhann in-asbhainteacht CBL arna íoc ag an gcéim roimhe sin i ndáil le soláthar vacsaíní COVID-19 agus feistí leighis diagnóiseacha in vitro COVID-19, arna bhformheas sa cháil sin ag an gCoimisiún nó acu féin, chomh maith le seirbhísí a bhfuil dlúthnasc acu leis na vacsaíní agus na feistí sin.

                     (9)

                     An fhéidearthacht ráta laghdaithe CBL a chur i bhfeidhm ar sholáthar feistí leighis diagnóiseacha in vitro COVID-19 agus seirbhísí a bhfuil dlúthnasc acu leis na feistí sin nó díolúine a dheonú lena ngabhann inasbhainteacht CBL arna íoc ag an gcéim roimhe sin i dtaca le soláthar vacsaíní COVID-19 agus feistí leighis diagnóiseacha in vitro COVID-19 a dhíolmhú ó CBL, chomh maith le seirbhísí a bhfuil dlúthnasc acu leis na vacsaíní agus na feistí sin, ba cheart an fhéidearthacht sin a bheith teoranta ó thaobh ama de. Níor cheart ligean don fhéidearthacht sin a bheith ann ach amháin ar feadh na tréimhse ina bhfuil imthosca eisceachtúla ann de bharr phaindéim COVID-19. De bharr na héiginnteachta maidir leis an bhfad a mhairfidh na himthosca eisceachtúla sin, ba cheart an fhéidearthacht ráta laghdaithe CBL a chur i bhfeidhm nó díolúine a dheonú lena ngabhann CBL arna íoc ag an gcéim roimhe sin a asbhaint, a chur i bhfeidhm maidir leis na soláthairtí sin a bheith ann go dtí an 31 Nollaig 2022. Roimh dheireadh na tréimhse sin, ba cheart athbhreithniú a dhéanamh i bhfianaise staid na paindéime agus, más gá, ba cheart go mbeadh an fhéidearthacht ann síneadh a chur leis an tréimhse sin. Dá nglacfaí togra 2018 agus dá dtiocfadh sé chun bheith infheidhme roimh dhul in éag na tréimhse sin, ní bheadh na bearta sealadacha seo a bhfuil oiriúnú Threoir 2006/112CE do phaindéim COVID-19 mar aidhm acu, ag fónamh dá gcuspóir a thuilleadh.

                     (10)

                     Ós rud é nach féidir leis na Ballstáit cuspóir na Treorach seo a ghnóthú go sásúil, arb é rochtain níos inacmhainne ar sholáthar vacsaíní COVID-19 agus feistí leighis diagnóiseacha in vitro COVID-19 chomh maith leis na seirbhísí a bhfuil dlúthnasc acu leis na vacsaíní agus na feistí sin san Aontas a áirithiú a luaithe is féidir, agus ós amhlaidh, dá réir sin, de bharr fhairsinge agus iarmhairtí na gníomhaíochta, gur ar leibhéal an Aontais is fearr is féidir é a ghnóthú, féadfaidh an tAontas bearta a ghlacadh i gcomhréir le prionsabal na coimhdeachta, prionsabal a leagtar amach in Airteagal 5 den Chonradh ar an Aontas Eorpach. I gcomhréir le prionsabal na comhréireachta, prionsabal a leagtar amach san Airteagal sin, ní théann an Treoir seo thar a bhfuil riachtanach chun na cuspóirí sin a ghnóthú.

                     (11)

                     Ba cheart, dá bhrí sin, Treoir 2006/112/CE a leasú dá réir.

                     (12)

                     Ag féachaint do phaindéim COVID-19 agus don phráinn a bhaineann le haghaidh a thabhairt ar an ngéarchéim sláinte poiblí lena mbaineann, measadh gurb iomchuí foráil do dhíolúine ar an tréimhse ocht seachtaine dá dtagraítear in Airteagal 4 de Phrótacal 1 maidir le ról na bParlaimintí náisiúnta san Aontas Eorpach, atá i gceangal leis an gConradh ar an Aontas Eorpach, leis an gConradh ar Fheidhmiú an Aontais Eorpaigh agus leis an gConradh ag bunú an Chomhphobail Eorpaigh do Fhuinneamh Adamhach.

                     (13)

                     I bhfianaise práinn na staide a bhaineann le paindéim COVID-19, ba cheart an Treoir seo a theacht i bhfeidhm an lá tar éis lá a foilsithe in Iris Oifigiúil an Aontais Eorpaigh,

               TAR ÉIS AN TREOIR SEO A GHLACADH:

            Airteagal 1
            Cuirtear an tAirteagal seo a leanas isteach i dTreoir 2006/112/CE:

                  “Airteagal 129a

                     1.   Féadfaidh na Ballstáit ceann de na bearta seo a leanas a dhéanamh:

                                 (a)

                                 ráta laghdaithe a chur i bhfeidhm ar sholáthar feistí leighis diagnóiseacha in vitro COVID-19 agus seirbhísí a bhfuil dlúthnasc acu leis na feistí sin;

                                 (b)

                                 díolúine a dheonú lena ngabhann in-asbhainteacht CBL arna íoc ag an gcéim roimhe sin i ndáil le soláthar feistí leighis diagnóiseacha in vitro COVID-19 agus seirbhísí a bhfuil dlúthnasc acu leis na feistí sin.

                           Feistí leighis diagnóiseacha in vitro COVID-19 atá i gcomhréir leis na ceanglais is infheidhme a leagtar amach i dTreoir (AE) 98/79/CE ó Pharlaimint na hEorpa agus ón gComhairle (*) nó i Rialachán (AE) 2017/746 ó Pharlaimint na hEorpa agus ón gComhairle (**) nó i reachtaíocht eile de chuid an Aontais is infheidhme, is iadsan, agus iadsan amháin, a bheidh incháilithe do na bearta dá bhforáiltear sa chéad fhomhír.

                     2.   Féadfaidh na Ballstáit díolúine a dheonú lena ngabhann in-asbhainteacht CBL arna íoc ag an gcéim roimhe sin i ndáil le soláthar vacsaíní COVID-19 agus seirbhísí a bhfuil dlúthnasc acu leis na vacsaíní sin.
                     Vacsaíní COVID-19 atá údaraithe ag an gCoimisiún nó ag na Ballstáit, is iadsan, agus iadsan amháin, a bheidh incháilithe don díolúine dá bhforáiltear sa chéad fhomhír.

                     3.   Beidh feidhm ag an Airteagal seo go dtí an 31 Nollaig 2022.

            Airteagal 2

               1.   I gcás ina gcinnfidh na Ballstáit ráta laghdaithe a chur i bhfeidhm nó díolúine a dheonú dá dtagraítear in Airteagal 1, beidh tagairt don Treoir seo sna dlíthe, sna rialacháin agus sna socruithe riaracháin, a ghlacann agus a fhoilsíonn siad agus is gá chun an Treoir seo a thabhairt i bhfeidhm, nó beidh tagairt den sórt sin ag gabháil leo tráth a bhfoilsithe go hoifigiúil. Is iad na Ballstáit a chinnfidh an bealach a ndéanfar tagairt den sórt sin.

               2.   Téacs phríomhfhorálacha an dlí náisiúnta a ghlacfaidh na Ballstáit sa réimse a chumhdaítear leis an Treoir seo, cuirfidh siad téacs na bpríomhfhorálacha sin in iúl don Choimisiún laistigh de dhá mhí tar éis a nglactha.

            Airteagal 3
            Tiocfaidh an Treoir seo i bhfeidhm an lá tar éis lá a foilsithe in Iris Oifigiúil an Aontais Eorpaigh.

            Airteagal 4
            Is chuig na Ballstáit a dhírítear an Treoir seo.

            Arna déanamh sa Bhruiséil, 7 Nollaig 2020.

                  Thar ceann na Comhairle

                  An tUachtarán

               M. ROTH

            (1)  Tuairim an 26 Samhain 2020 (nár foilsíodh fós san Iris Oifigiúil).

            (2)  Tuairim an 2 Nollaig 2020 (nár foilsíodh fós san Iris Oifigiúil).

            (3)  Cinneadh (AE) 2020/491 ón gCoimisiún an 3 Aibreán 2020 maidir le faoiseamh ó dhleachtanna ar allmhairí agus díolúine ó CBL ar allmhairiú arna dheonú le haghaidh earraí is gá chun éifeachtaí ráig COVID-19 a chomhrac le linn 2020 (IO L 103 I, 3.4.2020, lch. 1).

            (4)  Treoir 2006/112/CE ón gComhairle an 28 Samhain 2006 maidir leis an gcomhchóras cánach breisluacha (IO L 347, 11.12.2006, lch. 1).


title: Treoir Cur Chun Feidhme (AE) 2021/415 ón gCoimisiún an 8 Márta 2021 lena leasaítear Treoracha 66/401/CEE agus 66/402/CEE ón gComhairle chun grúpaí tacsanomaíocha agus ainmneacha speiceas áirithe síolta agus fiailí a oiriúnú don dul chun cinn atá déanta san eolas eolaíoch agus teicniúil (Téacs atá ábhartha maidir le LEE)

text:
                  9.3.2021

                  GA

                  Iris Oifigiúil an Aontais Eorpaigh

                  L 81/65

         TREOIR CUR CHUN FEIDHME (AE) 2021/415 ÓN gCOIMISIÚN
         an 8 Márta 2021
         lena leasaítear Treoracha 66/401/CEE agus 66/402/CEE ón gComhairle chun grúpaí tacsanomaíocha agus ainmneacha speiceas áirithe síolta agus fiailí a oiriúnú don dul chun cinn atá déanta san eolas eolaíoch agus teicniúil
         (Téacs atá ábhartha maidir le LEE)
         TÁ AN COIMISIÚN EORPACH,
         Ag féachaint don Chonradh ar Fheidhmiú an Aontais Eorpaigh,
         Ag féachaint do Threoir 66/401/CEE ón gComhairle an 14 Meitheamh 1966 maidir le síol plandaí farae a mhargú (1), agus go háirithe Airteagal 2(1)(A)(a) agus Airteagal 21a de,
         Ag féachaint do Threoir 66/402/CEE ón gComhairle an 14 Meitheamh 1966 maidir le síol gránach a mhargú (2), agus go háirithe Airteagal 2(1)(A) agus Airteagal 21a de,
         De bharr an mhéid seo a leanas:

                     (1)

                     I bhfianaise an dul chun cinn atá déanta san eolas eolaíoch, rinneadh athbhreithniú ar na hainmneacha luibheolaíocha atá ar feisciú crua agus broimfhéar, chomh maith leis na hainmneacha luibheolaíocha atá ar chruithneacht, cruithneacht chrua, speilt, sorgam agus sorgam Súdánach, i gcomhréir le rialacha an Chóid Idirnáisiúnta um Ainmníocht le haghaidh algaí, fungas agus plandaí.

                     (2)

                     Rinneadh athbhreithniú ar an ainm luibheolaíoch ar fheisciú crua ós rud é gur foilsíodh go bailí an t-ainm Festuca trachyphylla (Hack.) Hack. níos luaithe ná an t-ainm Festuca trachyphylla (Hack.) Krajina. Níor foilsíodh Elytrigia repens, mar an t-ainm luibheolaíoch ar bhroimfhéir, go bailí. Ina ionad sin, leagadh síos Elymus repens mar an t-ainm luibheolaíoch bailí ar an speicis sin.

                     (3)

                     Le cur chuige géanóm-bhunaithe agus fíligineacht-bhunaithe maidir le tacsanomaíocht na speiceas Triticum, tá sé deimhnithe anois gur fospeicis de speicis eile iad an chruithneacht chrua agus an speilt, rudaí a measadh a bheith ina speicis neamhspleácha roimhe seo. Dá bhrí sin, rinneadh athbhreithniú ar an ainm luibheolaíoch a bhí ar chruithneacht chrua roimhe seo, Triticum durum, agus is é Triticum turgidum L. subsp. durum (Desf.) van Slageren an t-ainm nua atá aici. Rinneadh athbhreithniú ar an ainm luibheolaíoch a bhí ar speilt, Triticum spelta L., agus is é Triticum aestivum L. subsp. spelta (L.) Thell. an t-ainm nua atá aici anois. Mar iarmhairt ar speilt a bheith ina fospeiceas den chruithneacht, rinneadh an grúpa plandaí darbh ainm Triticum aestivum L a athainmniú i gcomhréir le rialacha an Chóid Idirnáisiúnta um Ainmníocht le haghaidh algaí, fungas agus plandaí agus is é Triticum aestivum L. subsp. Aestivum an t-ainm nua atá aige.

                     (4)

                     Níor foilsíodh go bailí an t-ainm luibheolaíoch a bhí ar shorgam Súdánach, Sorghum sudanense (Piper) Stapf„ agus is é Sorghum bicolor (L.) Moench subsp. drummondii (Steud.) de Wet ex Davidse atá leagtha síos anois mar an t-ainm luibheolaíoch bailí ar an ngrúpa plandaí sin i gcomhréir le rialacha an Chóid Idirnáisiúnta um Ainmníocht le haghaidh algaí, fungas agus plandaí. Mar iarmhairt ar leibhéal tacsanomaíoch fospeicis sorgaim a bheith ag sorgam Súdánach, rinneadh athbhreithniú ar an ainm luibheolaíoch a bhí ar shorgam, Sorghum bicolor (L.) Moench, i gcomhréir le rialacha an Chóid Idirnáisiúnta um Ainmníocht le haghaidh algaí, fungas agus plandaí, agus is é Sorghum bicolor (L.) Moench subsp. Bicolor.. an t-ainm luibheolaíoch atá air anois.

                     (5)

                     Ba cheart, dá bhrí sin, Treoracha 66/401/CEE agus 66/402/CEE a leasú chun na hathruithe sin a léiriú.

                     (6)

                     Tá na bearta dá bhforáiltear sa Treoir seo i gcomhréir leis an tuairim ón mBuanchoiste um Plandaí, Ainmhithe, Bia agus Beatha,

               TAR ÉIS AN TREOIR SEO A GHLACADH:

            Airteagal 1
            Leasuithe ar Threoir 66/401/CEE
            Leasaítear Treoir 66/401/CEE mar a leanas:

                        (1)

                        in Airteagal 2(1)(A)(a), cuirtear an méid seo a leanas in ionad an séú sainmhíniú déag:

                                    “Festuca trachyphylla (Hack.) Hack.

                                    Feisciú crua”

                        (2)

                        Leasaítear Iarscríbhinn II i gcomhréir le Cuid A den Iarscríbhinn a ghabhann leis an Treoir seo.

            Airteagal 2
            Leasuithe ar Threoir 66/402/CEE
            Leasaítear Treoir 66/402/CEE mar a leanas:

                        (1)

                        Leasaítear Airteagal 2(1)(A) mar a leanas:

                                    (a)

                                    cuirtear an méid seo a leanas in ionad an ochtú sainmhíniú:

                                                “Sorghum bicolor (L.) Moench subsp. bicolor

                                                Sorgam”

                                    (b)

                                    cuirtear an méid seo a leanas in ionad an naoú sainmhíniú:

                                                “Sorghum bicolor (L.) Moench subsp. drummondii (Steud.) de Wet ex Davidse

                                                Sorgam Súdánach”

                                    (c)

                                    cuirtear an méid seo a leanas in ionad an aonú sainmhíniú déag:

                                                “Triticum aestivum L. subsp. aestivum

                                                Cruithneacht”

                                    (d)

                                    cuirtear an méid seo a leanas in ionad an dóú sainmhíniú déag:

                                                “Triticum turgidum L. subsp. durum (Desf.) van Slageren

                                                Cruithneacht chrua (dúram)”

                                    (e)

                                    cuirtear an méid seo a leanas in ionad an tríú sainmhíniú déag:

                                                “Triticum aestivum L. subsp. spelta (L.) Thell.

                                                Speilt”

                                    (f)

                                    cuirtear an méid seo a leanas in ionad an chúigiú sainmhíniú déag:

                                                “Sorghum bicolor (L.) Moench subsp. bicolor x Sorghum bicolor (L.) Moench subsp. drummondii (Steud.) de Wet ex Davidse

                                                Hibridí a eascraíonn as crosphórú Sorghum bicolor (L.) Moench subsp. bicolor agus Sorghum bicolor (L.) Moench subsp. drummondii (Steud.) de Wet ex Davidse”

                        (2)

                        Leasaítear Iarscríbhinní I, II agus III i gcomhréir le Cuid B den Iarscríbhinn a ghabhann leis an Treoir seo.

            Airteagal 3
            Trasuí

               1.   Na forálacha reachtaíochta, rialúcháin agus riaracháin is gá chun an Treoir seo a chomhlíonadh, déanfaidh na Ballstáit iad a ghlacadh agus a fhoilsiú faoin 31 Eanáir 2022 ar a dhéanaí. Cuirfidh siad téacs na bhforálacha sin in iúl don Choimisiún láithreach.
               Cuirfidh siad na forálacha sin i bhfeidhm ón 1 Feabhra 2022.
               Nuair a ghlacfaidh na Ballstáit na forálacha sin, beidh tagairt iontu don Treoir seo nó beidh tagairt den sórt sin ag gabháil leo tráth a bhfoilsithe oifigiúil. Is iad na Ballstáit a chinnfidh an bealach le tagairt den sórt sin a dhéanamh.

               2.   Déanfaidh na Ballstáit téacs phríomhfhorálacha an dlí náisiúnta a ghlacfaidh siad sa réimse a chumhdaítear leis an Treoir seo a chur in iúl don Choimisiún.

            Airteagal 4
            Teacht i bhfeidhm
            Tiocfaidh an Treoir seo i bhfeidhm an fichiú lá tar éis lá a foilsithe in Iris Oifigiúil an Aontais Eorpaigh.

            Airteagal 5
            Seolaithe
            Is chuig na Ballstáit a dhírítear an Treoir seo.

            Arna dhéanamh sa Bhruiséil, 8 Márta 2021.

                  Thar ceann an Choimisiúin

                  An tUachtarán

               Ursula VON DER LEYEN

            (1)  IO 125, 11.7.1966, lch. 2298.

            (2)  IO 125, 11.7.1966, lch. 2309.

            IARSCRÍBHINN

               Cuid A – Leasuithe ar Iarscríbhinn II a ghabhann le Treoir 66/401/CEE

            Cuirtear an méid seo a leanas in ionad cheannteideal cholún 7 sa tábla i bpointe I(2)(A), agus in ionad cheannteideal cholún 5 sa tábla i bpointe II(2)(A):

               “Elymus repens”.

               Cuid B – Leasuithe ar Iarscríbhinní I, II agus III a ghabhann le Treoir 66/402/CEE

                        (1)

                        Leasaítear Iarscríbhinn I mar a leanas:

                                    (a)

                                    i bpointe 2, cuirtear an méid seo a leanas in ionad fhonóta (*) a ghabhann leis an tábla:

                                                “(*)

                                                Sna réimsí inar fadhb chrosphailnithe ar leith é S. halepense a bheith ann nó S. bicolor subsp. Drummondii a bheith ann, beidh feidhm ag an méid seo a leanas:

                                                            (a)

                                                            na barra a úsáidtear chun bunsíol Sorghum bicolor subsp. bicolor nó a hibridí a tháirgeadh, ní mór iad a choinneáil leithlisithe fad nach lú ná 800 m ó fhoinse ar bith de phailin éillitheach den sórt sin;

                                                            (b)

                                                            na barra a úsáidtear chun síol deimhnithe Sorghum bicolor subsp. bicolor nó a hibridí a tháirgeadh, ní mór iad a choinneáil leithlisithe fad nach lú ná 400 m ó fhoinse ar bith de phailin éillitheach den sórt sin”;

                                    (b)

                                    Cuirtear an méid seo a leanas in ionad phointe 5:

                                                “5.

                                                Barra chun síol deimhnithe hibridí de Avena nuda, Avena sativa, Avena strigosa, Oryza sativa, Triticum aestivum subsp. aestivum, Triticum turgidum subsp. durum, Triticum aestivum subsp. spelta agus xTriticosecale féinphailnitheach a tháirgeadh, agus barra chun síol deimhnithe hibridí de Hordeum vulgare a tháirgeadh trí bhíthin teicníc nach steirilíocht fhireann chíteaplasmach í

                                                            (a)

                                                            Comhlíonfaidh an barr na caighdeáin seo a leanas a mhéid a bhaineann le fanacht slán ó fhoinsí pailine gar dó a bhféadfadh pailniú coimhthíoch neamh-inmhianaithe a theacht astu:

                                                                        —

                                                                        is é 25 m fad íosta na comhpháirte baininne ó aon chineál eile den speiceas céanna seachas ó bharr den chomhpháirt fhireann,

                                                                        —

                                                                        is féidir neamhaird a dhéanamh ar an bhfad sin más rud é go mbeidh cosaint leordhóthanach ann ar aon phailniú coimhthíoch neamh-inmhianaithe;

                                                            (b)

                                                            Beidh féiniúlacht agus íonacht leordhóthanach ag an mbarr a mhéid a bhaineann le saintréithe na gcomhpháirteanna.
                                                            I gcás ina dtáirgfear síol trí oibreán ceimiceach hibridithe a úsáid, comhlíonfaidh an barr na caighdeáin nó na coinníollacha eile seo a leanas:

                                                                        (i)

                                                                        is mar seo a leanas a bheidh íonacht cineál íosta gach comhpháirte:

                                                                                —

                                                                                Avena nuda, Avena sativa, Avena strigosa, Hordeum vulgare, Oryza sativa,Triticum aestivum subsp. aestivum, Triticum turgidum subsp. durum agus Triticum aestivum subsp. spelta: 99,7 %,

                                                                                —

                                                                                xTriticosecale féinphailnitheach: 99,0 %;

                                                                        (ii)

                                                                        ní mór an chros-síolracht íosta a bheith socraithe ag 95 %. Déanfar measúnú ar an gcros-síolracht chéatadáin i gcomhréir leis na modhanna idirnáisiúnta atá ann faoi láthair, a mhéid arb ann dóibh. I gcásanna ina gcinnfear an chros-síolracht le linn na tástála síolta roimh an deimhniúchán, ní gá an chros-síolracht a chinntiú le linn an iniúchta allamuigh.”;

                                    (c)

                                    cuirtear an méid seo a leanas in ionad phointe 7(B)(a):

                                                “(a)

                                                le haghaidh Avena nuda, Avena sativa, Avena strigosa, Hordeum vulgare, Oryza sativa, Phalaris canariensis, xTriticosecale, Triticum aestivum subsp. aestivum, Triticum turgidum subsp. durum, Triticum aestivum subsp. spelta, Secale cereale: aon cheann amháin;”;

                        (2)

                        leasaítear Iarscríbhinn II mar a leanas:

                                    (a)

                                    leasaítear pointe 1 mar a leanas:

                                                (i)

                                                cuirtear an méid seo a leanas in ionad phointe (A):

                                                            “A.

                                                                  Avena nuda, Avena sativa, Avena strigosa, Hordeum vulgare, Oryza sativa, Triticum aestivum subsp. aestivum, Triticum turgidum subsp. durum, Triticum aestivum subsp. spelta seachas hibridí i ngach cás:

                                                                        Catagóir

                                                                        An íonacht cineál íosta
                                                                        (%)

                                                                        Bunsíol

                                                                        99,9

                                                                        Síol deimhnithe, an chéad ghlúin

                                                                        99,7

                                                                        Síol deimhnithe, an dara glúin

                                                                        99,0

                                                                  Déanfar scrúdú ar an íonacht cineál íosta go príomha le linn na n-iniúchtaí allamuigh a dhéanfar i gcomhréir leis na coinníollacha a leagtar síos in Iarscríbhinn I.”;

                                                (ii)

                                                cuirtear an méid seo a leanas in ionad phointe (C):

                                                            “C.

                                                               Hibridí de Avena nuda, Avena sativa, Avena strigosa, Hordeum vulgare, Oryza sativa, Triticum aestivum subsp. aestivum, Triticum turgidum subsp. durum, Triticum aestivum subsp. spelta, agus xTriticosecale féinphailnitheach

                                                            Is é 90 % a bheidh san íonacht cineál íosta le haghaidh síol den chatagóir “síol deimhnithe”.
                                                            I gcás Hordeum vulgare a tháirgfear trí bhíthin steirilíocht fhireann chíteaplasmach, is é 85 % a bheidh san íonacht cineál íosta. Ní sháróidh na heisíontais seachas an t-athneartóir 2 %.
                                                            Déanfar scrúdú ar an íonacht cineál íosta le linn tástálacha iar-rialaithe oifigiúla ar chion iomchuí samplaí.”;

                                    (b)

                                    sa tábla i bpointe 2(A), cuirtear an méid seo a leanas in ionad na hiontrála sa tríú sraith de cholún 1:
                                    “Avena sativa, Avena strigosa, Hordeum vulgare, Triticum aestivum subsp. aestivum, Triticum turgidum subsp. durum, Triticum aestivum subsp. spelta:”;

                        (3)

                        In Iarscríbhinn III leasaítear an tábla mar a leanas:

                                    (i)

                                    sa tríú sraith den chéad cholún, cuirtear an méid seo a leanas in ionad na hiontrála:
                                    “Avena sativa, Avena strigosa, Hordeum vulgare, Triticum aestivum subsp. aestivum, Triticum turgidum subsp. durum, Triticum aestivum subsp. spelta, Secale cereale, xTriticosecale”;

                                    (ii)

                                    sa séú sraith den chéad cholún, cuirtear an méid seo a leanas in ionad na hiontrála:
                                    “Sorghum bicolor (L.) Moench subsp. bicolor”;

                                    (iii)

                                    sa seachtú sraith den chéad cholún, cuirtear an méid seo a leanas in ionad na hiontrála:
                                    “Sorghum bicolor (L.) Moench subsp. drummondii (Steud.) de Wet ex Davidse”;

                                    (iv)

                                    san ochtó sraith den chéad cholún, cuirtear an méid seo a leanas in ionad na hiontrála:
                                    “Hibridí de Sorghum bicolor (L.) Moench subsp. bicolor x Sorghum bicolor (L.) Moench subsp. drummondii (Steud.) de Wet ex Davidse”.


title: Treoir Tarmligthe (AE) 2021/1716 ón gCoimisiún an 29 Meitheamh 2021 lena leasaítear Treoir 2014/47/AE ó Pharlaimint na hEorpa agus ón gComhairle a mhéid a bhaineann le modhnuithe ar ainmniúcháin catagóirí feithiclí a eascraíonn as leasuithe ar an reachtaíocht maidir le cineálcheadú (Téacs atá ábhartha maidir le LEE)

text:
                  27.9.2021

                  GA

                  Iris Oifigiúil an Aontais Eorpaigh

                  L 342/45

         TREOIR TARMLIGTHE (AE) 2021/1716 ÓN gCOIMISIÚN
         an 29 Meitheamh 2021
         lena leasaítear Treoir 2014/47/AE ó Pharlaimint na hEorpa agus ón gComhairle a mhéid a bhaineann le modhnuithe ar ainmniúcháin catagóirí feithiclí a eascraíonn as leasuithe ar an reachtaíocht maidir le cineálcheadú
         (Téacs atá ábhartha maidir le LEE)
         TÁ AN COIMISIÚN EORPACH,
         Ag féachaint don Chonradh ar Fheidhmiú an Aontais Eorpaigh,
         Ag féachaint do Threoir 2014/47/AE ó Pharlaimint na hEorpa agus ón gComhairle an 3 Aibreán 2014 maidir le cigireacht theicniúil cois bóthair ar ródacmhainneacht feithiclí tráchtála a bhíonn ag gluaiseacht san Aontas agus lena n-aisghairtear Treoir 2000/30/CE (1) agus go háirithe Airteagal 21 de,
         De bharr an mhéid seo a leanas:

                     (1)

                     Tá feidhm ag Treoir 2014/47/AE maidir le feithiclí tráchtála a bhfuil luas dearaidh is mó ná 25 km/h acu sna catagóirí a liostaítear in Airteagal 2(1) den Treoir sin. Cinntear na catagóirí sin trí thagairt do Threoir 2003/37/CE (2) agus do Threoir 2007/46/CE (3) ó Pharlaimint na hEorpa agus ón gComhairle.

                     (2)

                     Rinneadh Treoir 2003/37/CE agus Treoir 2007/46/CE a aisghairm, faoi seach, le Rialachán (AE) Uimh. 167/2013 (4), agus le Rialachán (AE) 2018/858 (5) ó Pharlaimint na hEorpa agus ón gComhairle.

                     (3)

                     I bhfianaise na n-athruithe ar an gcatagóir feithiclí a eascraíonn as aisghairm Threoir 2003/37/CE le Rialachán (AE) Uimh. 167/2013, ba cheart na catagóirí feithiclí dá dtagraítear in Airteagal 2(1) de Threoir 2014/47/AE, chomh maith le pointe 6 d’Iarscríbhinn IV a ghabhann leis an Treoir sin, a nuashonrú.

                     (4)

                     Ba cheart, dá bhrí sin, Treoir 2014/47/AE a leasú dá réir,

               TAR ÉIS AN TREOIR SEO A GHLACADH:

            Airteagal 1
            Leasaítear Treoir 2014/47/AE mar a leanas:

                        (1)

                        leasaítear Airteagal 2 mar a leanas:

                                    (a)

                                    leasaítear mír 1 mar a leanas:

                                                (i)

                                                cuirtear an méid seo a leanas in ionad na foclaíochta tosaigh:

                                                   “1.   Beidh feidhm ag an Treoir seo maidir le feithiclí ag a bhfuil luas dearaidh níos mó ná 25 km/h sna catagóirí seo a leanas, mar a shainmhínítear i Rialachán (AE) Uimh. 167/2013 ó Pharlaimint na hEorpa agus ón gComhairle (*1), agus Rialachán (AE) 2018/858 ó Pharlaimint na hEorpa agus ón gComhairle (*2):

                                                   (*1)  Rialachán (AE) Uimh. 167/2013 ó Pharlaimint na hEorpa agus ón gComhairle an 5 Feabhra 2013 maidir le formheas agus le faireachas margaidh ar fheithiclí talmhaíochta agus foraoiseachta (IO L 60, 2.3.2013, lch. 1)."

                                                   (*2)  Rialachán (AE) 2018/858 ó Pharlaimint na hEorpa agus ón gComhairle an 30 Bealtaine 2018 maidir le ceadú mótarfheithiclí agus a leantóirí, agus córas, comhpháirteanna agus aonad teicniúil ar leithligh atá ceaptha le haghaidh feithiclí den sórt sin, agus faireachas margaidh orthu, lena leasaítear Rialacháin (CE) Uimh. 715/2007 agus (CE) Uimh. 595/2009 agus lena n-aisghairtear Treoir 2007/46/CE (IO L 151, 14.6.2018, lch. 1)”;"

                                                (ii)

                                                cuirtear an méid seo a leanas in ionad phointe (d):

                                                            “(d)

                                                            feithiclí de chatagóirí T1b, T2b, T3b, T4.1b, T4.2b agus T4.3b a úsáidtear go príomha ar bhóithre poiblí chun críoch tarluithe tráchtála de bhóthar, agus a bhfuil uasluas dearaidh acu is mó ná 40 km/h.”;

                        (2)

                        in Iarscríbhinn IV, leasaítear pointe 6 mar a leanas:

                                    (a)

                                    cuirtear an méid seo a leanas in ionad phointí (g) agus (h):

                                                “(g)

                                                T1b;

                                                (h)

                                                T2b;”

                                    (b)

                                    cuirtear na pointí (i) go (m) seo a leanas leis:

                                                “(i)

                                                T3b

                                                (j)

                                                T4.1b

                                                (k)

                                                T4.2b

                                                (l)

                                                T4.3b

                                                (m)

                                                Catagóirí feithiclí eile:
                                                (sonraigh, le do thoil)”

            Airteagal 2
            Trasuí

               1.   Déanfaidh na Ballstáit an méid seo a leanas a ghlacadh agus a fhoilsiú faoin 27 Meán Fómhair 2022 ar a dhéanaí, na dlíthe, na rialacháin agus na bearta riaracháin is gá chun an Treoir seo a chomhlíonadh. Cuirfidh siad téacs na bhforálacha sin in iúl don Choimisiún láithreach.
               Cuirfidh siad na bearta is gá i bhfeidhm chun Airteagal 1 a chomhlíonadh ón 27 Meán Fómhair 2022.
               Nuair a ghlacfaidh na Ballstáit na bearta sin, beidh tagairt iontu don Treoir seo nó beidh tagairt den sórt sin ag gabháil leo tráth a bhfoilsithe oifigiúil. Na modhanna chun tagairt den sórt sin a dhéanamh, leagfaidh na Ballstáit síos iad.

               2.   Déanfaidh na Ballstáit téacs phríomhfhorálacha an dlí náisiúnta a ghlacfaidh siad sa réimse a chumhdaítear leis an Treoir seo a chur in iúl don Choimisiún.

            Airteagal 3
            Teacht i bhfeidhm
            Tiocfaidh an Treoir seo i bhfeidhm an fichiú lá tar éis lá a foilsithe in Iris Oifigiúil an Aontais Eorpaigh.

            Airteagal 4
            Seolaithe
            Is chuig na Ballstáit a dhírítear an Treoir seo.

            Arna dhéanamh sa Bhruiséil, 29 Meitheamh 2021.

                  Thar ceann an Choimisiúin

                  An tUachtarán

               Ursula VON DER LEYEN

            (1)  IO L 127, 29.4.2014, lch. 134.

            (2)  Treoir 2003/37/CE ó Pharlaimint na hEorpa agus ón gComhairle an 26 Bealtaine 2003 maidir le cineálcheadú tarracóirí talmhaíochta nó tarracóirí foraoiseachta, na leantóirí a ghabhann leo, mar aon le hinnealra idirmhalartaithe ar tarraingt agus a córais a ghabhann leo, lena gcomhpháirteanna agus lena n-aonaid theicniúla leithleacha agus lena n-aisghairtear Treoir 74/150/CEE (IO L 171, 9.7.2003, lch. 1).

            (3)  Treoir 2007/46/CE ó Pharlaimint na hEorpa agus ón gComhairle an 5 Meán Fómhair 2007 maidir le creat a bhunú chun mótarfheithiclí agus a leantóirí a cheadú, mar aon le córais, comhpháirteanna agus aonaid theicniúla scartha a ceapadh le haghaidh feithiclí dá leithéidí (IO L 263, 9.10.2007, lch. 1).

            (4)  Rialachán (AE) Uimh. 167/2013 ó Pharlaimint na hEorpa agus ón gComhairle an 5 Feabhra 2013 maidir le formheas agus le faireachas margaidh ar fheithiclí talmhaíochta agus foraoiseachta (IO L 60, 2.3.2013, lch. 1).

            (5)  Rialachán (AE) 2018/858 ó Pharlaimint na hEorpa agus ón gComhairle an 30 Bealtaine 2018 maidir le ceadú mótarfheithiclí agus a leantóirí, agus córas, comhpháirteanna agus aonad teicniúil ar leithligh atá ceaptha le haghaidh feithiclí den sórt sin, agus faireachas margaidh orthu, lena leasaítear Rialacháin (CE) Uimh. 715/2007 agus (CE) Uimh. 595/2009 agus lena n-aisghairtear Treoir 2007/46/CE (IO L 151, 14.6.2018, lch. 1).


title: Treoir Tarmligthe (AE) 2021/1717 ón gCoimisiún an 9 Iúil 2021 lena leasaítear Treoir 2014/45/AE ó Pharlaimint na hEorpa agus ón gComhairle a mhéid a bhaineann le hainmniúcháin áirithe catagóirí feithiclí a thabhairt cothrom le dáta agus a bhaineann le eCall a chur le liosta na n-ítimí tástála, na modhanna, na gcúiseanna le teip agus measúnú ar easnaimh in Iarscríbhinn I agus in Iarscríbhinn III a ghabhann leis an Treoir sin (Téacs atá ábhartha maidir le LEE)

text:
                  27.9.2021

                  GA

                  Iris Oifigiúil an Aontais Eorpaigh

                  L 342/48

         TREOIR TARMLIGTHE (AE) 2021/1717 ÓN gCOIMISIÚN
         an 9 Iúil 2021
         lena leasaítear Treoir 2014/45/AE ó Pharlaimint na hEorpa agus ón gComhairle a mhéid a bhaineann le hainmniúcháin áirithe catagóirí feithiclí a thabhairt cothrom le dáta agus a bhaineann le eCall a chur le liosta na n-ítimí tástála, na modhanna, na gcúiseanna le teip agus measúnú ar easnaimh in Iarscríbhinn I agus in Iarscríbhinn III a ghabhann leis an Treoir sin
         (Téacs atá ábhartha maidir le LEE)
         TÁ AN COIMISIÚN EORPACH,
         Ag féachaint don Chonradh ar Fheidhmiú an Aontais Eorpaigh,
         Ag féachaint do Threoir 2014/45/AE ó Pharlaimint na hEorpa agus ón gComhairle an 3 Aibreán 2014 maidir le tástálacha tréimhsiúla ródacmhainneachta do mhótarfheithiclí agus dá leantóirí agus lena n-aisghairtear Treoir 2009/40/CE (1) agus go háirithe Airteagal 17 de,
         De bharr an mhéid seo a leanas:

                     (1)

                     Tá feidhm ag Treoir 2014/45/AE maidir le feithiclí ag a bhfuil luas dearaidh is mó ná 25 km/h sna catagóirí a liostaítear in Airteagal 2(1) den Treoir sin. Cinntear na catagóirí sin trí thagairt a dhéanamh do Threoracha 2002/24/CE (2), 2003/37/CE (3) agus 2007/46/CE (4) ó Pharlaimint na hEorpa agus ón gComhairle.

                     (2)

                     Rinneadh Treoracha 2002/24/CE, 2003/37/CE agus 2007/46/CE a aisghairm, faoi seach, le Rialacháin (AE) Uimh. 168/2013 (5), (AE) Uimh. 167/2013 (6) agus (AE) 2018/858 (7) ó Pharlaimint na hEorpa agus ón gComhairle.

                     (3)

                     I bhfianaise na n-athruithe ar ainmniúcháin catagóirí feithiclí a thagann as aisghairm Threoracha 2002/24/CE agus 2003/37/CE, ba cheart ainmniúcháin catagóirí feithiclí áirithe dá dtagraítear i dTreoir 2014/45/CE a oiriúnú. Ní dhéanann na hathruithe sin difear do raon feidhme ná do mhinicíocht na tástála.

                     (4)

                     Le Rialachán (AE) 2015/758 ó Pharlaimint na hEorpa agus ón gComhairle (8), leagtar síos oibleagáid maidir le cineálacha áirithe feithiclí atá le feistiú le córas buansuiteáilte eCall infheithicle atá bunaithe ar 112, le héifeacht ón 31 Márta 2018.

                     (5)

                     Éilíonn an córas eCall infheithicle atá bunaithe ar 112, mar chóras éigeandála, an leibhéal iontaofachta is airde agus is féidir. Ba cheart beachtas an tacair íosta sonraí agus beachtas an tarchuir gutha, agus an cháilíocht, a áirithiú, agus ba cheart córas tástála aonfhoirmeach a fhorbairt chun fadmharthanacht agus buanfas an chórais eCall infheithicle atá bunaithe ar 112 a áirithiú. Ba cheart, dá bhrí sin, tástálacha ródacmhainneachta tréimhsiúla ar eCall a dhéanamh go rialta i gcomhréir le Treoir 2014/45/AE. Ba cheart pointe nua a bhaineann le tástáil den sórt sin a chur isteach i dTábla 3 d’Iarscríbhinn I a ghabhann leis an Treoir sin.

                     (6)

                     Ba cheart, dá bhrí sin, Treoir 2014/45/AE a leasú dá réir,

               TAR ÉIS AN TREOIR SEO A GHLACADH:

            Airteagal 1
            Leasaítear Treoir 2014/45/AE mar a leanas:

                        (1)

                        leasaítear Airteagal 2 mar a leanas:

                                    (a)

                                    leasaítear mír 1 mar a leanas:

                                                (i)

                                                cuirtear an méid seo a leanas in ionad na foclaíochta tosaigh:

                                                   “1.   Beidh feidhm ag an Treoir seo maidir le feithiclí ar mó a luas dearaidh ná 25 km/h sna catagóirí seo a leanas, dá dtagraítear i Rialacháin (AE) Uimh. 167/2013 (*1), (AE) Uimh. 168/2013 (*2), agus (AE) 2018/858 (*3) ó Pharlaimint na hEorpa agus ón gComhairle:

                                                   (*1)  Rialachán (AE) Uimh. 167/2013 ó Pharlaimint na hEorpa agus ón gComhairle an 5 Feabhra 2013 maidir le formheas agus le faireachas margaidh ar fheithiclí talmhaíochta agus foraoiseachta (IO L 60, 2.3.2013, lch. 1)."

                                                   (*2)  Rialachán (AE) Uimh. 168/2013 ó Pharlaimint na hEorpa agus ón gComhairle an 15 Eanáir 2013 maidir le formheas agus faireachas margaidh ar fheithiclí dhá nó trí roth agus cuadrothair (IO L 60, 2.3.2013, lch. 52)."

                                                   (*3)  Rialachán (AE) 2018/858 ó Pharlaimint na hEorpa agus ón gComhairle an 30 Bealtaine 2018 maidir le ceadú mótarfheithiclí agus a leantóirí, agus córas, comhpháirteanna agus aonad teicniúil ar leithligh atá ceaptha le haghaidh feithiclí den sórt sin, agus faireachas margaidh orthu, lena leasaítear Rialacháin (CE) Uimh. 715/2007 agus (CE) Uimh. 595/2009 agus lena n-aisghairtear Treoir 2007/46/CE (IO L 151, 14.6.2018, lch. 1)”;"

                                                (ii)

                                                cuirtear an méid seo a leanas in ionad an séú agus an seachtú fleasc:

                                                            “—

                                                            ón 1 Eanáir 2022, feithiclí dhá nó trí roth – catagóirí feithiclí L3e, L4e, L5e agus L7e atá feistithe le hinneall dócháin a bhfuil dí-áitiú níos mó ná 125 cm3 aige; — Tarracóirí ar rothaí de chatagóirí T1b, T2b, T3b, T4.1b, T4.2b agus T4.3b, a n-úsáidtear go príomha iad ar bhóithre poiblí, ag a bhfuil uasluas dearaidh is mó ná 40 km/h.”;

                                    (b)

                                    i mír 2, cuirtear an méid a leanas in ionad an seachtú fleasc

                                                “—

                                                feithiclí i gcatagóirí L3e, L4e, L5e agus L7e atá feistithe le hinneall dócháin a bhfuil dí-áitiú níos mó ná 125 cm3 aige i gcás ina bhfuil bearta malartacha éifeachtacha maidir leis an tsábháilteacht ar bhóithre curtha i bhfeidhm ag an mBallstát le haghaidh feithiclí dhá nó trí roth, agus staidreamh ábhartha maidir leis an tsábháilteacht ar bhóithre a chlúdaíonn na 5 bliana deireanacha á chur san áireamh go háirithe. Tabharfaidh na Ballstáit fógra don Choimisiún faoi dhíolúintí den sórt sin.”;

                        (2)

                        leasaítear Airteagal 5 mar a leanas:

                                    (a)

                                    i mír 1, cuirtear an méid seo a leanas in ionad phointe (c):

                                                “(c)

                                                Tarracóirí ar rothaí de chatagóirí T1b, T2b, T3b, T4.1b, T4.2b agus T4.3b a úsáidtear go príomha ar bhóithre poiblí chun críoch tarlaithe tráchtála de bhóthar: 4 bliana tar éis an dáta a céadchláraíodh an fheithicil, agus gach 2 bhliain as sin amach.”;

                                    (b)

                                    cuirtear an méid seo a leanas in ionad mhír 2:

                                       “2.   Bunóidh na Ballstáit eatraimh iomchuí ina mbeidh feithiclí chatagóirí L3e, L4e, L5e agus L7e atá feistithe le hinneall dócháin a bhfuil dí-áitiú is mó ná 125 cm3 aige, le bheith faoi réir tástála ródacmhainneachta.”;

                        (3)

                        leasaítear Iarscríbhinn I agus Iarscríbhinní III i gcomhréir leis an Iarscríbhinn a ghabhann leis an Treoir seo.

            Airteagal 2
            Trasuí

               1.   Déanfaidh na Ballstáit an méid seo a leanas a ghlacadh agus a fhoilsiú faoin 27 Meán Fómhair 2022 ar a dhéanaí, na dlíthe, na rialacháin agus na bearta riaracháin is gá chun an Treoir seo a chomhlíonadh. Cuirfidh siad téacs na bhforálacha sin in iúl don Choimisiún láithreach.
               Cuirfidh siad i bhfeidhm na bearta is gá chun Airteagal 1 agus pointe (2) den Iarscríbhinn a ghabhann leis an Treoir seo a chomhlíonadh ón 27 Meán Fómhair 2022.
               Cuirfidh siad i bhfeidhm na bearta is gá chun pointe 1 den Iarscríbhinn a ghabhann leis an Treoir seo a chomhlíonadh ón 20 Bealtaine 2023 ar a dhéanaí.
               Nuair a ghlacfaidh na Ballstáit na bearta sin, beidh tagairt iontu don Treoir seo nó beidh tagairt den sórt sin ag gabháil leo tráth a bhfoilsithe oifigiúil. Leagfaidh na Ballstáit síos an bealach a ndéanfar tagairtí den sórt sin.

               2.   Déanfaidh na Ballstáit téacs phríomhfhorálacha an dlí náisiúnta a ghlacfaidh siad sa réimse a chumhdaítear leis an Treoir seo a chur in iúl don Choimisiún.

            Airteagal 3
            Teacht i bhfeidhm
            Tiocfaidh an Treoir seo i bhfeidhm an fichiú lá tar éis lá a foilsithe in Iris Oifigiúil an Aontais Eorpaigh.

            Airteagal 4
            Seolaithe
            Is chuig na Ballstáit a dhírítear an Treoir seo.

            Arna dhéanamh sa Bhruiséil, 9 Iúil 2021.

                  Thar ceann an Choimisiúin

                  An tUachtarán

               Ursula VON DER LEYEN

            (1)  Treoir 2009/40/CE ó Pharlaimint na hEorpa agus ón gComhairle an 6 Bealtaine 2009 maidir le tástálacha ródacmhainneachta do mhótarfheithiclí agus dá leantóirí (IO L 141, 6.6.2009, lch. 12
            ).

            (2)  Treoir 2002/24/CE ó Pharlaimint na hEorpa agus ón gComhairle an 18 Márta 2002 maidir le cineálcheadú mótarfheithiclí dhá roth nó trí roth agus lena n-aisghairtear Treoir 92/61/CEE ón gComhairle (IO L 124, 9.5.2002, lch. 1).

            (3)  Treoir 2003/37/CE ó Pharlaimint na hEorpa agus ón gComhairle an 26 Bealtaine 2003 maidir le cineálcheadú tarracóirí talmhaíochta nó tarracóirí foraoiseachta, na leantóirí a ghabhann leo, mar aon le hinnealra idirmhalartaithe ar tarraingt agus a gcórais, lena gcomhpháirteanna agus lena n-aonaid theicniúla leithleacha agus lena n-aisghairtear Treoir 74/150/CEE (IO L 171, 9.7.2003, lch. 1).

            (4)  Treoir 2007/46/CE ó Pharlaimint na hEorpa agus ón gComhairle an 5 Meán Fómhair 2007 maidir le creat a bhunú chun mótarfheithiclí agus a leantóirí a fhormheas, mar aon le córais, comhpháirteanna agus aonaid theicniúla ar leithligh a ceapadh le haghaidh feithiclí den sórt sin (IO L 263, 9.10.2007, lch. 1).

            (5)  Rialachán (AE) Uimh. 168/2013 ó Pharlaimint na hEorpa agus ón gComhairle an 15 Eanáir 2013 maidir le formheas agus faireachas margaidh ar fheithiclí dhá nó trí roth agus cuadrothair (IO L 60, 2.3.2013, lch. 52).

            (6)  Rialachán (AE) Uimh. 167/2013 ó Pharlaimint na hEorpa agus ón gComhairle an 5 Feabhra 2013 maidir le formheas agus le faireachas margaidh ar fheithiclí talmhaíochta agus foraoiseachta (IO L 60, 2.3.2013, lch. 1).

            (7)  Rialachán (AE) 2018/858 ó Pharlaimint na hEorpa agus ón gComhairle an 30 Bealtaine 2018 maidir le ceadú mótarfheithiclí agus a leantóirí, agus córas, comhpháirteanna agus aonad teicniúil ar leithligh atá ceaptha le haghaidh feithiclí den sórt sin, agus faireachas margaidh orthu, lena leasaítear Rialacháin (CE) Uimh. 715/2007 agus (CE) Uimh. 595/2009 agus lena n-aisghairtear Treoir 2007/46/CE (IO L 151, 14.6.2018, lch. 1)

            (8)  Rialachán (AE) 2015/758 ó Pharlaimint na hEorpa agus ón gComhairle an 29 Aibreán 2015 maidir le ceanglais chineálcheadaithe chun an córas eCall infheithicle atá bunaithe ar an tseirbhís 112 a chur in úsáid agus lena leasaítear Treoir 2007/46/CE (IO L 123, 19.5.2015, lch. 77).

            IARSCRÍBHINN
            Leasaítear Iarscríbhinní I agus III mar a leanas:

                        (1)

                        i bpointe 3 d’Iarscríbhinn I, cuirtear an pointe seo a leanas le roinn 7:

                                       Ítim

                                       Modh

                                       Cúiseanna le teip

                                       Measúnú na n-easnamh

                                       Beag

                                       Mór

                                       Contúirteach

                                                “7.13

                                                eCall (má tá sé feistithe, i gcomhréir le reachtaíocht chineálcheadaithe AE)

                                                7.13.1

                                                Tógáil agus cumraíocht

                                    Amharc-chigireacht comhlánaithe, i gcás inar féidir sin mar gheall ar shaintréithe teicniúla na feithicle agus i gcás ina gcuirtear na sonraí is gá ar fáil, le húsáid an chomhéadain leictreonaigh

                                                (a)

                                                Córas nó aon chomhpháirt a bheith in easnamh

                                    X

                                                (b)

                                                Leagan bogearraí mícheart

                                    X

                                                (c)

                                                Córas códaithe mícheart

                                    X

                                                7.13.2

                                                Bail

                                    Amharc-chigireacht comhlánaithe, i gcás inar féidir sin mar gheall ar shaintréithe teicniúla na feithicle agus i gcás ina gcuirtear na sonraí is gá ar fáil, le húsáid an chomhéadain leictreonaigh

                                                (a)

                                                Córas nó comhpháirteanna millte

                                    X

                                                (b)

                                                Mainneachtain d’aon chineál sa chóras á léiriú ag eCall MIL

                                    X

                                                (c)

                                                Teip ar aonad rialaithe leictreonaigh eCall

                                    X

                                                (d)

                                                Teip ar fheiste cumarsáide líonra móibíligh

                                    X

                                                (e)

                                                Teip ar chomhartha GPS

                                    X

                                                (f)

                                                Comhpháirteanna fuaime nach bhfuil nasctha le chéile

                                    X

                                                (g)

                                                Pointe cumhachta nach bhfuil nasctha nó lochtú neamhleor

                                    X

                                                (h)

                                                Teip léirithe ag an gcóras trí chomhéadan leictreonach na feithicle.

                                    X

                                                7.13.3

                                                Feidhmíocht

                                    Amharc-chigireacht comhlánaithe, i gcás inar féidir sin mar gheall ar shaintréithe teicniúla na feithicle agus i gcás ina gcuirtear na sonraí is gá ar fáil, le húsáid an chomhéadain leictreonaigh

                                                (a)

                                                Tacar íosta sonraí (MSD) mícheart

                                    X

                                                (b)

                                                Comhpháirteanna fuaime nach n-oibríonn in ord

                                    X”

                        (2)

                        in Iarscríbhinn III, leasaítear pointe 4 de Thábla I mar a leanas:

                                    (a)

                                    cuirtear an méid seo a leanas in ionad an teidil:
                                    “Feithiclí speisialta atá díorthaithe ó fheithicil de chatagóir N, T1b, T2b, T3b, T4.1b, T4.2b agus T4.3b”;

                                    (b)

                                    cuirtear na catagóirí seo a leanas in ionad tagairtí d’fheithiclí “T5”:
                                    “T1b, T2b, T3b, T4.1b, T4.2b agus T4.3b (P) agus T1b, T2b, T3b, T4.1b, T4.2b agus T4.3b (D)”.


title: Treoir Tarmligthe (AE) 2021/802 ón gCoimisiún an 12 Márta 2021 lena leasaítear an Iarscríbhinn a ghabhann le Cinneadh Réime 2004/757/CGB ón gComhairle a mhéid a bhaineann leis na substaintí sícighníomhacha nua 3,3-démheitil-2-{[1-(peint-4-éin-1-il)-1H-iondasól-3-carbóinil]aimín}bútánóáit mheitile (MDMB-4en-PINACA) agus 2-{[1-(4-fluarabúitil)-1H-iondól-3-carbóinil]aimín}-3,3-démheitiolbútánóáit mheitile (4F-MDMB-BICA) a áireamh sa sainmhíniú ar “dhruga”

text:
                  20.5.2021

                  GA

                  Iris Oifigiúil an Aontais Eorpaigh

                  L 178/1

         TREOIR TARMLIGTHE (AE) 2021/802 ÓN gCOIMISIÚN
         an 12 Márta 2021
         lena leasaítear an Iarscríbhinn a ghabhann le Cinneadh Réime 2004/757/CGB ón gComhairle a mhéid a bhaineann leis na substaintí sícighníomhacha nua 3,3-démheitil-2-{[1-(peint-4-éin-1-il)-1H-iondasól-3-carbóinil]aimín}bútánóáit mheitile (MDMB-4en-PINACA) agus 2-{[1-(4-fluarabúitil)-1H-iondól-3-carbóinil]aimín}-3,3-démheitiolbútánóáit mheitile (4F-MDMB-BICA) a áireamh sa sainmhíniú ar “dhruga”
         TÁ AN COIMISIÚN EORPACH,
         Ag féachaint don Chonradh ar Fheidhmiú an Aontais Eorpaigh,
         Ag féachaint do Chinneadh Réime 2004/757/CGB ón gComhairle an 25 Deireadh Fómhair 2004 lena leagtar síos forálacha íosta maidir leis na heilimintí a chomhdhéanann gníomhartha coiriúla agus maidir le pionóis i réimse na gáinneála aindleathaí ar dhrugaí (1), agus go háirithe Airteagal 1a (1) de,
         De bharr an mhéid seo a leanas:

                     (1)

                     Coiste Eolaíoch an Lárionaid Faireacháin Eorpaigh um Dhrugaí agus um Andúil i nDrugaí, Coiste a leathnaíodh i gcomhréir leis an nós imeachta a leagtar síos in Airteagal 5c(4) de Rialachán (CE) Uimh. 1920/2006 ó Pharlaimint na hEorpa agus ón gComhairle (2), rinne sé tuarascálacha measúnaithe riosca ar na substaintí sícighníomhacha nua 3,3-démheitil-2-{[1-(peint-4-éin-1-il)-1H-iondasól-3-carbóinil]aimín}bútánóáit mheitile (MDMB-4en-PINACA) agus 2-{[1-(4-fluarabúitil)-1H-iondól-3-carbóinil]aimín}-3,3-démheitiolbútánóáit mheitile (4F-MDMB-BICA) a tharraingt suas i gcomhréir le is an Airteagal sin. Chuir an Lárionad na tuarascálacha measúnaithe riosca faoi bhráid an Choimisiúin agus na mBallstát an 9 Nollaig 2020.

                     (2)

                     Is agónaithe sintéiseacha gabhdóirí cannaibionóideach (cannaibionóidigh shintéiseacha) iad MDMB-4en-PINACA agus 4F-MDMB-BICA. Léiríonn siad éifeachtaí comhchosúla le teitrihidreacannaibionól (THC), rud is cúis le formhór na n-éifeachtaí sícighníomhacha atá ag cannabas, ach tá tocsaineacht bhreise a mbaineann baol báis léi ag na substaintí freisin. Tá ardriosca nimhithe ag baint leis an dá shubstaint sin mar gheall ar an neart ard atá acu.

                     (3)

                     Tá fáil ar MDMB-4en-PINACA san Aontas ó bhí 2017 ann ar a laghad agus braitheadh é in 20 Ballstát, agus tháinig méadú mór ar an líon Ballstát a shainaithin an tsubstaint den chéad uair in 2019. In 2020 tháinig méadú mór ar an gcainníocht de MDMB-4en-PINACA a ghabh lucht custaim. Thuairiscigh 20 Ballstát 389 n-urghabháil san iomlán (3). Ina theannta sin, thuairiscigh sé Bhallstát 15 shampla bhailithe agus thuairiscigh Ballstát amháin 28 sampla bhitheolaíocha. Is dócha nach mbraithfear MDMB-4en-PINACA go minic i gcoitinne ós rud é nach ndéantar scagthástáil rialta ar an tsubstaint sin i roinnt saotharlann. I bhformhór na gcásanna, urghabhadh an tsubstaint i bhfoirm phúdrach nó i meascáin caite tobac, ach sainaithníodh í freisin i bpáipéar tuilithe, lena n-áirítear páipéar súite, i bhfoirm leachtach agus i bhfoirmeacha neamhshonraithe eile.

                     (4)

                     Thuairiscigh dhá Bhallstát 12 bhás a raibh baint acu le MDMB-4en-PINACA. Is dócha nach mbraithfear nimhiú ná báis a bhaineann leis an tsubstaint go minic, ná nach dtuairisceofar go minic iad ach oiread, ós rud é nach ndéantar scagthástáil rialta uirthi i roinnt saotharlann.

                     (5)

                     Tá fáil ar 4F-MDMB-BICA san Aontas ó bhí mí an Mhárta 2020 ann ar a laghad agus braitheadh é in 11 Bhallstát. Thuairiscigh 11 Bhallstát 94 urghabháil san iomlán (4). Ina theannta sin, thuairiscigh Ballstát amháin sampla bailithe amháin agus thuairiscigh Ballstát eile 126 shampla bhitheolaíocha. Is dócha nach mbraithfear 4F-MDMB-BICA go minic i gcoitinne ós rud é nach ndéantar scagthástáil rialta ar an tsubstaint sin mar gheall ar a nuálaí atá sí ar an margadh. I bhformhór na gcásanna, urghabhadh an tsubstaint i bhfoirm phúdrach, i meascáin caite tobac nó pháipéar súite, ach sainaithníodh í freisin i bhfoirm leachtach agus i bhfoirmeacha neamhshonraithe eile.

                     (6)

                     Tuairiscíodh 21 bhás i mBallstát amháin idir mí na Bealtaine agus mí Lúnasa 2020 ar bhain 4F-MDMB-BICA leo. Is dócha nach mbraithfear nimhiú ná báis a bhaineann leis an tsubstaint go minic, ná nach dtuairisceofar go minic iad ach oiread, ós rud é nach ndéantar scagthástáil rialta uirthi agus nár tháinig sí ar mhargadh an Aontais go dtí le déanaí.

                     (7)

                     Is cosúil go ndíoltar MDMB-4en-PINACA agus 4F-MDMB-BICA ar líne i méideanna beaga agus i méideanna mórdhíola mar ionadaí “dleathach” ar channabas agus ar channaibionóidigh shintéiseacha rialaithe, mar chríochtháirge don tomhaltóir den chuid is mó, amhail i meascáin caite tobac, i leachtanna toitín leictreonaigh nó tuilithe ar pháipéar.

                     (8)

                     Níl aon fhianaise dhíreach ann lena léirítear go bhfuil baint ag an gcoireacht eagraithe le monarú, dáileadh (gáinneáil) agus soláthar MDMB-4en-PINACA agus 4F-MDMB-BICA laistigh den Aontas.

                     (9)

                     Níl aon úsáid mhíochaine dhaonna ná tréidliachta ag MDMB-4en-PINACA ná 4F-MDMB-BICA atá aitheanta san Aontas, ná in áiteanna eile is cosúil. Níl aon fhianaise ann go bhféadfaí na substaintí a úsáid chun aon chríoch eile seachas mar chaighdeán tagartha anailíseach agus i dtaighde eolaíoch.

                     (10)

                     Léirítear sna tuarascálacha measúnaithe riosca go bhféadfaí freagra a thabhairt ar go leor de na ceisteanna a bhaineann le MDMB-4en-PINACA agus 4F-MDMB-BICA, ceisteanna atá ann mar gheall ar an easpa sonraí faoin riosca do shláinte an duine aonair, faoin riosca do shláinte an phobail agus faoi rioscaí sóisialta, ach tuilleadh taighde a dhéanamh. Thabharfaí le fios san fhaisnéis atá ar fáil go ndéanfaí dochar don tsláinte dá dtomhlófaí MDMB-4en-PINACA agus 4F-MDMB-BICA, mar gheall ar an ngéarthocsaineacht atá ag baint leo agus mar gheall ar na rioscaí a bhaineann leo go mbainfí mí-úsáid astu nó go bhféadfaidís spleáchas a chothú. Meastar, mar sin, go gcuirtear an bheatha i mbaol le tomhailt na substaintí sin. Ní ann d’aon fhaisnéis shonrach faoin na rioscaí sóisialta a bhaineann le MDMB-4-en-PINACA agus 4F-MDMB-BICA. Mar sin, tá foras leordhóthanach ann MDMB-4en-PINACA agus 4F-MDMB-BICA a áireamh sa sainmhíniú ar “dhruga”.

                     (11)

                     Ní liostaítear MDMB-4en-PINACA agus 4F-MDMB-BICA mar shubstaintí lena rialú faoi Choinbhinsiún Aonair na Náisiún Aontaithe um Dhrugaí Támhshuanacha, 1961, arna leasú le Prótacal 1972, nó faoi Choinbhinsiún na Náisiún Aontaithe maidir le Substaintí Síceatrópacha, 1971. Níl 4F-MDMB-BICA á mheasúnú faoi láthair ag córas na Náisiún Aontaithe, cé gur moladh MDMB0-4en-PINACA a sceidealú faoi chóras na Náisiún Aontaithe. Tá fianaise leordhóthanach ann, áfach, faoin bpráinn a bhaineann leis an tsubstaint sin a chur leis an sainmhíniú ar “dhruga” faoi dhlí an Aontais freisin.

                     (12)

                     Déanann naoi mBallstát MDMB-4en-PINACA a rialú faoina reachtaíocht náisiúnta féin maidir le rialú drugaí, déanann ceithre Bhallstát é a rialú faoi reachtaíocht nua maidir le substaintí sícighníomhacha agus déanann Ballstáit amháin eile rialú air faoi reachtaíocht eile. Déanann seacht mBallstát 4F-MDMB-BICA a rialú faoina reachtaíocht náisiúnta féin maidir le rialú drugaí, déanann ceithre Bhallstát é a rialú faoi reachtaíocht nua maidir le substaintí sícighníomhacha agus déanann Ballstáit amháin eile rialú air faoi reachtaíocht eile. MDMB-4en-PINACA agus 4F-MDMB-BICA a áireamh sa sainmhíniú ar “dhruga” agus ar an gcaoi sin iad a cumhdach le forálacha i ndáil leis na cionta coiriúla agus na smachtbhannaí a shainmhínítear i gCinneadh Réime 2004/757, chuideodh an méid sin le teacht chun cinn bacainní i bhforfheidhmiú an dlí trasteorann agus sa chomhar breithiúnach a sheachaint, agus chuideoidh an méid sin freisin le cosaint ar na rioscaí a d’fhéadfadh a bheith ag baint lena n-infhaighteacht agus lena n-úsáid, ós rud é go bhfuil na bearta rialaithe náisiúnta sin i bhfeidhm cheana.

                     (13)

                     Ós rud é gur comhlíonadh na coinníollacha agus an nós imeachta maidir le cur i ngníomh fheidhmiú na gcumhachtaí chun gníomh tarmligthe a ghlacadh, ba cheart treoir tharmligthe a ghlacadh chun MDMB-4en-PINACA agus 4F-MDMB-BICA a chur san áireamh san Iarscríbhinn a ghabhann le Cinneadh Réime 2004/757/CGB agus, dá thoradh sin, na substaintí sin a chur faoi réir fhorálacha dhlí coiriúil an Aontais maidir le gáinneáil aindleathach ar dhrugaí.

                     (14)

                     Tá Éire faoi cheangal ag Cinneadh Réime 2004/757/CGB, arna leasú le Treoir (AE) 2017/2103 ó Pharlaimint na hEorpa agus ón gComhairle (5), agus dá bhrí sin tá sí rannpháirteach i nglacadh agus i gcur i bhfeidhm an Chinnidh seo.

                     (15)

                     Tá an Danmhairg faoi cheangal ag Cinneadh Réime 2004/757/CGB, de réir mar is infheidhme go dtí an 21 Samhain 2018, ach níl sí faoi cheangal ag Treoir (AE) 2017/2103. Dá bhrí sin, níl an Danmhairg rannpháirteach i nglacadh nó i gcur i bhfeidhm na Treorach seo agus níl sí faoi cheangal aici ná faoi réir a cur i bhfeidhm.

                     (16)

                     I gcomhréir le Dearbhú Comhpháirteach Polaitiúil an 28 Meán Fómhair 2011 ó na Ballstáit agus ón gCoimisiún maidir le doiciméid mhíniúcháin (6), ghlac na Ballstáit mar chúram orthu féin, i gcásanna a bhfuil údar cuí leo, doiciméad amháin nó níos mó a chur leis an bhfógra maidir lena mbearta trasuite, ar doiciméid iad lena mínítear an gaol idir codanna de threoir agus páirteanna comhfhreagracha na n-ionstraimí náisiúnta trasuite.

                     (17)

                     Ba cheart, dá bhrí sin, Cinneadh Réime 2004/757/CGB a leasú dá réir sin,

               TAR ÉIS AN TREOIR SEO A GHLACADH:

            Airteagal 1
            Leasú ar Chinneadh Réime 2004/757/CGB
            San Iarscríbhinn a ghabhann le Cinneadh Réime 2004/757/CGB, cuirtear isteach na pointí 18 agus 19 mar a leanas:

                        “18.

                        3,3-Démheitil-2-{[1-(peint-4-éin-1-il)-1H-iondasól-3-carbóinil]aimín}bútánóáit mheitile (MDMB-4en-PINACA) (*).

                        19.

                        2-{[1-(4-fluarabúitil)-1H-iondól-3-carbóinil]aimín}-3,3-démheitiolbútánóáit mheitile (4F-MDMB-BICA) (*).

            Airteagal 2
            Trasuí

               1.   Na forálacha reachtaíochta, rialúcháin agus riaracháin is gá chun an Treoir seo a chomhlíonadh, déanfaidh na Ballstáit iad a thabhairt i bhfeidhm faoin 9 Nollaig 2021 ar a dhéanaí. Cuirfidh siad téacs na bhforálacha sin in iúl don Choimisiún láithreach.
               Nuair a ghlacfaidh na Ballstáit na forálacha sin, beidh tagairt iontu don Treoir seo nó beidh tagairt den sórt sin ag gabháil leo tráth a bhfoilsithe oifigiúil. Is iad na Ballstáit a chinnfidh an bealach le tagairt den sórt sin a dhéanamh.

               2.   Déanfaidh na Ballstáit téacs phríomhfhorálacha an dlí náisiúnta a ghlacfaidh siad sa réimse a chumhdaítear leis an Treoir seo a chur in iúl don Choimisiún.

            Airteagal 3
            Teacht i bhfeidhm
            Tiocfaidh an Treoir seo i bhfeidhm an fichiú lá tar éis lá a foilsithe in Iris Oifigiúil an Aontais Eorpaigh.

            Airteagal 4
            Is chuig na Ballstáit a dhírítear an Treoir seo, i gcomhréir leis na Conarthaí.

            Arna dhéanamh sa Bhruiséil, 12 Márta 2021.

                  Thar ceann an Choimisiúin

                  An tUachtarán

               Ursula VON DER LEYEN

            (1)  IO L 335, 11.11.2004, lch. 8.

            (2)  Rialachán (CE) Uimh. 1920/2006 ó Pharlaimint na hEorpa agus ón gComhairle an 12 Nollaig 2006 maidir leis an Lárionad Faireacháin Eorpach um Dhrugaí agus um Andúil i nDrugaí (IO L 376, 27.12.2006, lch. 1).

            (3)  Lena chois sin, thuairiscigh an Ríocht Aontaithe 380 urghabháil, bhí aon urghabháil amháin ann ón Iorua agus bhí 663 urghabháil ann ón Tuirc.

            (4)  Lena chois sin, thuairiscigh an Ríocht Aontaithe 17 n-urghabháil.

            (5)  Treoir (AE) 2017/2103 ó Pharlaimint na hEorpa agus ón gComhairle an 15 Samhain 2017 lena leasaítear Cinneadh Réime 2004/757/CGB ón gComhairle chun substaintí sícighníomhacha nua a áireamh sa sainmhíniú ar “dhruga” agus lena n-aisghairtear Cinneadh 2005/387/CGB ón gComhairle (IO L 305, 21.11.2017, lch. 12).

            (6)  IO C 369, 17.12.2011, lch. 14.